Metropolisielid sterf in skieteryArgieffoto Foto: SAPD, Facebook ŉ Metropolisiebeampte is Vrydag in Meadowlands in Gauteng dood tydens ŉ skietery met vermeende kapers. “Beamptes van die Suid-Afrikaanse Polisiediens het omstreeks 20:00 die gebied gepatrolleer toe hulle ŉ spoorsein van ŉ gesteelde motor opgemerk het,” het ao Kay Makhubela, woordvoerder van die polisie, gesê. “Die BMW is vroeër die dag in Johannesburg gekaap.” Beamptes van die metropolisie het op dieselfde tyd klandestien gepatrolleer toe hulle dieselfde spoorsein opgemerk het. Die beamptes van die SAPD en metropolisie het afsonderlik die motor agtervolg. “Toe hulle die BMW nader, het hulle van teenoorgestelde kante af gekom,” het Makhubela bygevoeg. “Drie verdagtes buite die motor het die polisie raakgesien en hulle het op die polisiebeamptes begin skiet. Die polisie het teruggeskiet. Die twee metropolisiebeamptes, wat siviele klere aangehad het, is in die kruisvuur getref. Een is op die toneel dood en die ander een is na die hospitaal geneem.” Die vermeende kapers het van die toneel gevlug. “Een persoon het ŉ pistool agtergelaat en die gekaapte motor is gekonfiskeer. Die polisie ondersoek ŉ saak van moord en poging tot moord,” het Makhubela gesê.